钦定古今图书集成/明伦汇编/官常典/第089卷 > 虢王巨
## 钦定古今图书集成/明伦汇编/官常典/第089卷 > 虢王巨

按《唐书虢庄王传》：虢庄王凤孙邕薨，子巨嗣。巨刚锐
果决，略通书史，好属辞。天宝五载，出为西河太守，坐
资给柳𪟝支党，贬义阳司马。明年，御史中丞杨慎矜
得罪，其附离史敬忠与巨善，巨坐免官，锢置南宾郡，
召拜夷陵太守。安禄山陷东京，元宗方择将帅，张垍
言巨有谋，可属大事，召至京师。杨国忠忌之，谓人曰：
“小儿讵可使对天子，逾月不得见。”帝知之，召入禁中，
对合旨。帝大悦，敕宰相与语，久不得罢。国忠怠，谓巨
曰：“比来人多口打贼，君不尔乎？”巨曰：“谁为相公手打
贼者乎？”乃授陈留、谯郡太守，摄御史大夫、河南节度
使。明日谢。帝惊曰：“何摄为？”即诏兼御史大夫。巨奏：“方
艰难时，贼多诈，有如陛下召臣，何以取信？”乃析契授
之。俄兼统岭南何履光、黔中赵国珍、南阳鲁炅三节
度使事。时炅战数屈，诏贬为果毅，以来瑱代之。巨奏：
“炅若能存孤城，功足补过，则何以处之？”帝曰：“卿随所
处置。”巨至内乡，贼将毕思琛解围走，遂趣南阳，贬炅
白衣从军，其暮，称诏复职。京师平，拜留守、兼御史大
夫。明年，拜太子少师，兼河南尹、东畿采访使。征乘牛
之出入市者，斥所得佐用度，然稍自盗没。其妃即张
皇后从女弟，内不睦。巨选府县官备使令。妃亦引蒲
博少年分党，招货贿，挠政事。宗正卿李遵素私张，发
巨赃事，贬遂州刺史。会段子璋反，道遂州，巨仓卒不
知所出，即迎谒，为子璋所杀。子则之，嗜学，年五十馀，
尚执经太学，嗣曹王皋荐之，贞元二年，由睦王府长
史迁左金吾卫大将军。坐与从甥窦申善，贬昭州司
马。